
Text rozhodnutia
Súd: Krajský súd Bratislava Spisová značka: 5S/2377/2012 Identifikačné číslo súdneho spisu: 1012210169 Dátum vydania rozhodnutia: 24. 09. 2013 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2013:1012210169.1 Uznesenie Krajský súd v Bratislave v právnej veci žalobcu: W. S., nar. XX.XX.XXXX, zomr. XX.XX.XXXX, naposledy bytom L. XXXX/XX, XXX XX D., zastúpený: JUDr. Ondrej Krempaský, Račianska 66, 831 02 Bratislava, proti žalovanému: Ministerstvo financií Slovenskej republiky, Štefanovičova 5, 817 82 Bratislava, o preskúmanie zákonnosti rozhodnutia žalovaného č. MF/020477/2012-23-27 zo dňa 23.08.2012, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou tunajšiemu súdu dňa 13.11.2012 sa žalobca domáhal preskúmania zákonnosti rozhodnutia žalovaného č. č. MF/020477/2012-23-27 zo dňa 23.08.2012, ktorým bolo zamietnuté odvolanie žalobcu a potvrdené rozhodnutie Finančného riaditeľstva Slovenskej republiky č. 3702/2012- SZ zo dňa 04.07.2012. Prvostupňovým rozhodnutím bol znížený žalobcov výsluhový dôchodok na sumu 534,56 eur mesačne. Žalovaný sa k žalobe vyjadril podaním doručeným tunajšiemu súdu dňa 14.08.2013, pričom v rovnaký deň bolo žalovaným doručené aj oznámenie o úmrtí žalobcu spolu s priloženým úmrtným listom. Podľa § 250 ods. 1 veta prvá O.s.p. účastníkmi konania sú žalobca a žalovaný. Podľa § 250 ods. 2 O.s.p. žalobcom je fyzická alebo právnická osoba, ktorá o sebe tvrdí, že ako účastník správneho konania bola rozhodnutím a postupom správneho orgánu ukrátená na svojich právach. Podať žalobu môže aj fyzická alebo právnická osoba, s ktorou sa v správnom konaní nekonalo ako s účastníkom, hoci sa s ňou ako s účastníkom konať malo. Podľa § 246c ods. 1 veta prvá O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 19 O.s.p. spôsobilosť byť účastníkom konania má ten, kto má spôsobilosť mať práva a povinnosti; inak len ten, komu ju zákon priznáva. Podľa § 7 ods. 1 prvá veta OZ spôsobilosť fyzickej osoby mať práva a povinnosti vzniká narodením. Podľa § 7 ods. 2 prvá veta OZ smrťou táto spôsobilosť zanikne. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 107 ods. 1 O.s.p. ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Žalobca stratil ako účastník konania vedeného na tunajšom súde pod sp. zn. 5S/2377/2012 spôsobilosť byť účastníkom konania skôr, než sa vo veci právoplatne rozhodlo. V konaní o preskúmanie rozhodnutí orgánov verejnej správy podľa druhej hlavy piatej časti O.s.p. je žalobcom fyzická alebo právnická osoba, ktorá o sebe tvrdí, že ako účastník správneho konania bola rozhodnutím a postupom správneho orgánu ukrátená na svojich právach. Predmetom konania v žalobcovej veci bol výsluhový dôchodok, teda také práva, ktoré boli viazané výlučne na osobu žalobcu. Jeho smrťou došlo tak aj k zániku týchto práv. Na prejednávaný prípad preto nie je možné aplikovať ustanovenie § 107 ods. 3 O.s.p. a v konaní pokračovať s dedičmi pôvodného žalobcu, nakoľko toto ustanovenie sa týka prípadov, keď predmetom konania sú majetkové práva, ktoré smrťou poručiteľa nezanikajú, ale prechádzajú na dedičov. S poukazom na uvedené tunajší súd konanie zastavil podľa § 107 ods. 1 v spojení s § 246c ods. 1 O.s.p. O náhrade trov konania súd rozhodol podľa § 146 ods. 1 písm. c/ O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012210169.1 (dáta aktuálne k 9. 11. 2026). Záväzné je znenie zverejnené súdom.




